**EELNÕU 2018/109-1**

 **KOMISJONID:**

|  |  |
| --- | --- |
| eelarve- ja arengu- | X |
| haridus- | JK |
| kultuuri-  |  |
| majandus- |  |
| revisjoni- |  |
| sotsiaal-  |  |
| õigus- |  |

**VILJANDI LINNAVOLIKOGU**

**OTSUS**

29. november 2018 nr

Viljandi Lasteaed Midrimaa liitmine Viljandi

Lasteaiaga Mesimumm

Koolieelse lasteasutuse seaduse § 33 lõike 1 ja lõike 2 punkti 2, kohaliku omavalitsuse korralduse seaduse § 22 lõike 1 punkti 34, Viljandi linna põhimääruse § 39 lõike 1 punkti 2 alusel ning arvestades Viljandi Linnavalitsuse ettepanekut Viljandi Linnavolikogu

**o t s u s t a b:**

1. Liita Viljandi Lasteaed Midrimaa Viljandi Lasteaiaga Mesimumm ja lõpetada Viljandi Lasteaed Midrimaa tegevus 1. septembriks 2019.

2. Viljandi Linnavalitsusel korraldada punktis 1 nimetatud tegevus ja moodustada selleks vastav komisjon.

3. Viljandi Linnavalitsusel esitada volikogule Viljandi Lasteaia Midrimaa põhimääruse kehtetuks tunnistamise eelnõu ja kinnitada liidetud lasteaia põhimäärus hiljemalt veebruaris 2019.

4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

5. Otsus jõustub teatavakstegemisest.

(allkirjastatud digitaalselt)

Helir Valdor Seeder

linnavolikogu esimees

**Koostaja(d):** Janika Gedvil, Tiivi Tiido

**Esitatud:** 08.10.2018

**Esitaja:** Viljandi Linnavalitsus **Ettekandja:** Janika Gedvil

**Lk arv:** 5

**Hääletamine:** poolthäälteenamus

Seletuskiri

**Viljandi Lasteaed Midrimaa liitmine Viljandi**

**Lasteaiaga Mesimumm**

Eelnõu eesmärk on liita lasteaed Midrimaa lasteaiaga Mesimumm.

Linnavalitsus alustas 2016. aastal linna allasutuste võimalike struktuursete muutuste järk-järgulist elluviimist ja juhtimisprotseduuride optimeerimisvõimaluste leidmist. Alates 01.09.2017 on viidud kaks lasteaeda ühise juhtimise alla, st liidetud lasteaed Mängupesa lasteaed Krõlliga. Viimase aasta jooksul on toimunud linna organisatsioonilises ja toimimise protsessis mitmeid olulisi muudatusi (sh kinnisavara haldusameti tööle rakendumine, tugispetsialistide teenuse osutamise süsteemi muutmine ja lasteaedade toitlustamise teenuse ümberkorraldamine), ei saa hetkel esitada nimetatud kahe lasteaia liitmisest tulenenud majandusnäitajate tulemusi. Ümberkorralduste tulemusena on toimunud mitmeid tööde ümberkorraldusi, koondamisi ja teenuse pakkujate muutmisi, mille täismahus tööle rakendumine pole veel toimunud kogu eelarve aastat ja seega saab teha võrdleva analüüsi aastate lõikes. Eelpool nimetatud hulgalise tegevuste ja protsesside ümberkorraldamise valguses on otstarbekas jätkata alustatud suunda ja liita järgmised kaks lasteaeda - Midrimaa ja Mesimumm. Kahe lasteaia ühise juhtimise alla viimise eesmärkideks on juhtimistegevuste optimeerimine.

Lasteaedade juhtimine on Midrimaa ja Mesimummi lasteaia suurusest tulenevalt erineva mahu ja juhtimiskoormusega: 11 rühma versus 5 rühma, 180 last versus 96 last.

Lasteaia Midrimaa struktuuris on pedagoogilist personali lisaks 1,0 direktori kohale õppejuhi 1,0 ametikoht, õpetajaid 21,0 kohta, õpetaja assistente 5,0 kohta ja õpetaja abisid 10,0 kohta.

Lasteaia Mesimumm struktuuris on pedagoogilist personali lisaks 1,0 direktori kohale õppejuhi 1,0 ametikoht, õpetajaid 11,0 kohta ja õpetaja abisid 6,7 kohta.

Lähiaastate jooksul on toimunud lasteaedade töökorralduses ja struktuurides mitmeid muudatusi.Alates 1. maist 2016 ei ole lasteaedade struktuuris enam majahoidja ja remondimehe töökohti. Alates 1. detsembrist 2017 on halduspersonal koondatud ja haldusteemade eest vastutab kinnisvara haldusamet. Peale kinnisvara haldusameti käivitamist on direktoril ülesanne teostada nn omaniku järelevalvet, tellida ja kontrollida teenust, mitte ise korraldada. Alates 1. jaanuarist 2018 alustas tegevust Viljandi Päevakeskuse juures laste- ja perede osakond, kelle koosseisus töötavad senised haridusasutuste tugispetsialistid. Nimetatud osakond kureerib tugispetsialistide tegevust ja teenuse pakkumist koolidele ja lasteaedadele. Lasteaedades on nüüd lisaks logopeedi teenusele ka eripedagoogi, sotsiaalpedagoogi ja psühholoogi teenused. Alates 1.augustist 2018 läksid lasteasutused üle hanke korras sisse ostetud toitlustamise teenusele.

Nii nagu haridusvaldkonnas tervikuna, pöörab riik ka alushariduses õppe - ja töökorralduse uuenemisele ja arengule üha suuremat tähelepanu. Prioriteetideks on seatud eestikeelne alusharidus, kaasava hariduskorralduse rakendamine ning tugiteenuste kättesaadavus lasteaias, kaasaegsete õpetamise võtete ja vahendite rakendamine lasteaias (s.h. robootika).

Olukorras, kus juhtimine ei keskendu enam majandustegevusele vaid muutuste juhtimisele ja tööle personaliga, lapsevanematega, koostööpartneritega, on võimalik ühendatud lasteaias juhtkonna tööülesanded ümber jagada nii, et väheneb otseselt juhtimisega seotud ametikohti ja vabanenud rahaline ressurss kasutatakse ühinenud lasteaia juhtide (1 direktor ja 2 õppejuhti) töötasude konkurentsivõimelisemaks muutmiseks ning juhtimise kaasajastamisele suunatud tegevusteks, näiteks videokoosolekute pidamise võimaluste loomine (vastav tehnika ja WiFi-võimalus) mõlemas ühinevas lasteaiamajas ning haridustehnoloogi toe loomine. Haridustehnoloogi ülesandeid võib täita ka vastava ettevalmistuse saanud õpetaja lisaülesannetena.

Lasteaedade Midrimaa ja Mesimumm liitmisel moodustub uus, kahes õppehoones, Midrimaa õppehoones (Tehnika 12) ja Mesimummi õppehoones ( Posti 20A) asuv, ühise juhtimisega lasteaed, millele ühiselt valitakse uus nimi, kinnitatakse uus põhimäärus, arengukava, õppekava, koduleht, sümboolika.

Liitmist soodustavad tegurid:

* Ühinevatel lasteaedadel on sarnastel põhimõtetel baseeruv õppekava (osalemine programmides Hea Algus, Kiusamisest Vaba Lasteaed, Tervist Edendavad Lasteaiad, õppekasvatustöö planeerimise põhimõtted jms).
* Sarnane avatud juhtimisstiil ja tegevused (kasutatavad e-keskkonnad, mõõdukas vastutuse jagamine, personalipoliitika).
* Kvalifikatsioonile vastavad õpetajad, lapsehoidja koolituse läbinud või läbimisel olevad õpetajaid abistavad töötajad.
* Sarnases seisus ja tasemel töö- ja õpikeskkond.
* SA Innove korraldatud rahuolu-uuringust (2016/2017 ja 2017/2018 õppeaastate kohta) selgub näiteks, et 01.09.2017. tööle hakanud liidetud lasteaias Krõllipesa on enamjaolt õpetajate hinnangud võrreldes 2016/2017 õppeaastaga pisut paranenud või jäänud samaks. Märkimisväärselt rahulolevamad on õpetajad 2017/2018 õppeaastal lasteaiapidajate ja rahastusega. Lapsevanemate hinnangutes võrreldavatel aastatel muutusi toimunud ei ole.

Liitmisega kaasnevad võimalused:

* Kahe lasteaia senised parimad praktikad, kogemused ja teadmised loovad suurepärased eeldused edasi arendada lasteaia teenust ja kvaliteeti.
* Juhtkonna töövaldkonna ülesannete ja vastutusala võrdsem jaotumine.
* Ühtlustub personali töö- ja palgakorraldus.
* Efektiivsem ja paindlikum ressursside (vahendite ja ajaressurss) kasutus: remonttööde korraldamisel, suvise töö planeerimisel, ühiskoolituste läbiviimisel, õppevahendite hankimisel.

Liitmisega kaasnevad võimalikud ohud:

* Muutuste juhtimine on järjepidev ja pikaajaline protsess, töö inimestega on oluliselt ajamahukam ja eeldab juhtidelt suurt pingetaluvust.
* Mõlemal majal on oma ajalugu ja pikaajalised traditsioonid, mille tõttu töötajate hoiakute ja ühiste väärtuste omaksvõtmine on pikaajaline protsess.
* Asutuse paiknemine kahes õppehoones ja personali arvukus raskendavad teataval määral meeskonnatunde tekkimist.
* Direktor ei ole lapsevanemale ja töötajale igal momendil mõlemas õppehoones kättesaadav, vaid tuleb enam ette planeerida kohtumisi ja vastuvõtuaegu.

Analüüsides koos asutuste juhtidega asutuste liitmisega seoses plusse ja võimalikke miinuseid, on arengut võimaldavaid tegureid oluliselt rohkem ja need on kaalukamad.

Teavitus- ja ettevalmistustöö graafik:

Juuni 2018- vestlus Midrimaa direktori Marika Kissa ja Mesimummu direktori Lea Matsoniga

25. september 2018- vestlus Midrimaa direktori Marika Kissa ja Mesimummu direktori Lea Matsoniga

26. september - hoolekogu vestlus Midrimaa ja Mesimummi hoolekogu esimeestega Maili Kalmuse (Midrimaa) ja Marko Mägiga (Mesimumm).

1. oktoober 2018 Mesimummu lasteaia töötajate töökoosolek ja arutelu hoolekogus

3.oktoober 2018 Midrimaa õpetajate töökoosolek ja arutelu hoolekogus

8.oktoober 2018 eelnõu arutelu linnavalitsuses

15.oktoober 2018 eelnõu arutelu hariduskomisjonis

18.oktoober 2018 eelnõu arutelu eelarve – ja arengukomisjonis

25.oktoober 2018 volikogu

Hiljemalt 30.11.2018 HTM teavitamine

Alates 01.09.18 - 30.06.19 sisuline ühendamise ettevalmistamine: kahe lastaia kollektiivide koos- ja ühistegevused, ühise õppekava arendamine, ühise arengukava loomine, hoolekogu(de) töökorralduse, optimaalse struktuuri, põhimääruse väljatöötamine ning kinnitamine.

01.09.2019 alustab tööd ühendatud lasteaed.

Vastavalt koolieelse lasteasutuse seadusele (väljavõte) (<https://www.riigiteataja.ee/akt/114032011006?leiaKehtiv>)

/…/

7. peatükk

LASTEASUTUSE ÜMBERKORRALDAMINE, ÜMBERKUJUNDAMINE JA TEGEVUSE LÕPETAMINE

§ 33. Lasteasutuse ümberkorraldamine ja ümberkujundamine

 (1) Lasteasutuse korraldab ja kujundab valla- või linnavolikogu otsusel ümber valla- või linnavalitsus. Lasteasutuse ümberkorraldamise või ümberkujundamise otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.

[RT I, 04.07.2017, 1 - jõust. 01.09.2017]

 (2) Lasteasutuse ümberkorraldamine käesoleva seaduse tähenduses seisneb lasteasutuste ühinemises või jagunemises. Lasteasutused ühinevad või jagunevad järgmiselt:

 1) lasteasutused ühendatakse üheks lasteasutuseks, kusjuures ühendatavad lasteasutused lõpetavad tegevuse ja nende baasil moodustatakse uus lasteasutus;

 2) lasteasutus liidetakse teise lasteasutusega ja liidetav lasteasutus lõpetab tegevuse;

 3) lasteasutus jaotatakse vähemalt kaheks lasteasutuseks ja jagunev lasteasutus lõpetab tegevuse;

 4) lasteasutus eraldatakse teisest lasteasutusest, selle tulemusena moodustatakse uus lasteasutus ja säilib esialgne lasteasutus.

 (3) Lasteasutuse ümberkujundamine käesoleva seaduse tähenduses on käesoleva seaduse § 5 lõikes 1 nimetatud lasteasutuse liigi muutmine.

 (4) Lasteasutuse ümberkorraldamise või ümberkujundamise tulemusel moodustatud lasteasutusele taotletakse koolitusluba.

/…/

Kahe lasteaia ühendamise protsessis Viljandis ei teki vaba ametikohta. Lasteaed Midrimaa lõpetab tegevuse, direktor koondatakse ja Mesimummu direktor koos 2 õppejuhiga hakkab juhtima ühinenud lasteaeda.

Lisas 1 on toodud täpsem tegevuskava lasteaedade liitmise protsessi läbiviimise kohta.

(allkirjastatud digitaalselt)

Janika Gedvil

abilinnapea